Document ID: 32003R1886

Κανονισμός (ΕΚ) αριθ. 1886/2003 της Επιτροπής
της 27ης Οκτωβρίου 2003
για τροποποίηση του κανονισμού (ΕΚ) αριθ. 2673/2000 της Επιτροπής, για τον καθορισμό των λεπτομερειών εφαρμογής της δασμολογικής ποσόστωσης βοείου κρέατος που προβλέπεται από τον κανονισμό (ΕΚ) αριθ. 2475/2000 του Συμβουλίου για τη Δημοκρατία της Σλοβενίας και για θέσπιση παρέκκλισης από τον κανονισμό αυτόν
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση των αγορών στον τομέα βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 806/2003 της Επιτροπής(2), και ιδίως το άρθρο 32 παράγραφος 1,
Εκτιμώντας τα ακόλουθα:
(1) Η απόφαση 2003/452/ΕΚ του Συμβουλίου, της 26ης Μαΐου 2003, σχετικά με τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, ενεργούντων στα πλαίσια της Ευρωπαϊκής Ένωσης, αφενός, και της Δημοκρατίας της Σλοβενίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για νέες αμοιβαίες γεωργικές παραχωρήσεις(3), προβλέπει νέες παραχωρήσεις όσον αφορά την εισαγωγή προϊόντων βοείου κρέατος καταγωγής Δημοκρατίας της Σλοβενίας που ισχύουν από την 1η Νοεμβρίου 2003. Από την ίδια ημερομηνία θα αντικαταστήσει τον κανονισμό (ΕΚ) αριθ. 2475/2000 του Συμβουλίου, της 7ης Νοεμβρίου 2000, για τη θέσπιση ορισμένων παραχωρήσεων υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με τη Σλοβενία(4).
(2) Ο κανονισμός (ΕΚ) αριθ. 2673/2000 της Επιτροπής(5), για τον καθορισμό των λεπτομερειών εφαρμογής της δασμολογικής ποσόστωσης βοείου κρέατος που προβλέπεται από τον κανονισμό (ΕΚ) αριθ. 2475/2000 για τη Δημοκρατία της Σλοβενίας, θα πρέπει συνεπώς να τροποποιηθεί.
(3) Οι διατάξεις του κανονισμού (ΕΚ) αριθ. 2673/2000 σχετικά με τη δασμολογική ποσόστωση 09.4082 θα πρέπει κατά συνέπεια να ισχύσουν αναλόγως και στη δασμολογική ποσόστωση 09.4122.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2673/2000 τροποποιείται ως εξής:
1. Ο τίτλος τροποποιείται ως εξής:
"Κανονισμός (ΕΚ) αριθ. 2673/2000 της Επιτροπής, της 6ης Δεκεμβρίου 2000, περί καθορισμού των λεπτομερειών εφαρμογής για τις δασμολογικές ποσοστώσεις βοείου κρέατος που προβλέπονται από την απόφαση 2003/452/ΕΚ του Συμβουλίου για τη Δημοκρατία της Σλοβενίας."
2. Οι παράγραφοι 1 και 2 του άρθρου 1 τροποποιούνται ως εξής:
"1. Δύνανται να εισαχθούν σε πολυετή βάση για την περίοδο από 1ης Ιανουαρίου έως 31ης Δεκεμβρίου του ιδίου έτους, στο εξής καλούμενη 'έτος εισαγωγής', προϊόντα που περιλαμβάνονται στο παράρτημα Ι, καταγωγής Δημοκρατίας της Σλοβενίας, στο πλαίσιο δασμολογικών ποσοστώσεων που προβλέπονται από την απόφαση 2003/2000/ΕΚ του Συμβουλίου σύμφωνα με τις διατάξεις του παρόντος κανονισμού.
2. Για τις ποσοστώσεις αυτές, οι οποίες φέρουν τους αύξοντες αριθμούς 09.4082 και 09.4122, οι ετήσιες ποσότητες των προϊόντων και οι προτιμησιακοί δασμοί αναφέρονται στο παράρτημα Ι."
3. Στο άρθρο 3 παράγραφος 1 στοιχείο ε) η φράση "ο αύξων αριθμός 09.4082" αντικαθίσταται από τη φράση "οι αύξοντες αριθμοί των ποσοστώσεων".
4. Τα παραρτήματα Ι και ΙΙ αντικαθίστανται από τα παραρτήματα I και ΙΙ του παρόντος κανονισμού.
Άρθρο 2
Κατά παρέκκλιση των άρθρων 2 παράγραφος 1 και 4 παράγραφος 1 του κανονισμού (ΕΚ) 2673/2000 οι αιτήσεις για άδειες εισαγωγών κατά το 2003 σε σχέση με όλες τις ποσότητες που διατίθενται για τις ποσοστώσεις του αύξοντα αριθμού 09.4122 υποβάλλονται εντός των πρώτων 12 ημερών από την έναρξη ισχύος του πρωτοκόλλου που επισυνάπτεται στην απόφαση 2003/452/ΕΚ του Συμβουλίου.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ισχύει από την 1η Νοεμβρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Οκτωβρίου 2003.

Labels: 3
17
18
15